**Miro-Pekka Saarelainen** (s. 26. huhtikuuta 1994 Vantaa) on suomalainen jääkiekkoilija, joka pelaa Unkarin monikansallisessa Erste Liga-joukkue Újpesti TE:ssa. Hän on pelipaikaltaan vasen laitahyökkääjä. Saarelainen laukoo oikealta.

Ura
---

### Seuraura

Saarelainen on Kiekko-Vantaan kasvatti. Hän pelasi myöhemmät juniorivuotensa kuitenkin Helsingin IFK:ssa, jossa Saarelainen voitti B-nuorten Suomenmestaruuden vuonna 2010, C-nuorten SM-hopeaa samana vuonna sekä C-nuorten SM-pronssia vuonna 2009. Kaudella 2010–2011 hän ylsi HIFK:n B-nuorten sisäisen maalipörssin jaetulle kärkisijalle sekä runkosarjassa että pudotuspeleissä. Kaudella 2011–2012 Saarelainen voitti joukkueen sisäisen piste- ja maalipörssin tehoilla 22+13=35. Hän sijoittui koko B-nuorten SM-sarjan maalipörssissä toiseksi edellään vain Kärppien Sami Anttila.

Kaudella 2012–2013 Saarelainen oli HIFK:n A-nuorten paras maalintekijä ja neljänneksi paras pistemies tehoilla 17+12=29. Hän edusti joukkuetta kauden aikana myös Junior Club World Cupissa. Kaudella 2013–2014 Saarelainen nousi HIFK:n kapteeniksi. Hän oli tehoilla 22+16=38 joukkueen paras maalintekijä ja jakoi sisäisen pistepörssin voiton Viljami Wacklinin kanssa. Saarelainen jakoi A-nuorten SM-liigan maalipörssin yhdeksännen sijan viiden muun pelaajan kanssa. Kaudella 2014–2015 hän oli HIFK:n paras maalintekijä ja toiseksi paras pistemies Nico Frimanin jälkeen tehoilla 26+12=38. Saarelainen sijoittui sarjan maalipörssissä kahdeksanneksi. Hänet valittiin A-nuorten SM-liigan lokakuun 2014 kuukauden pelaajaksi.

Saarelainen debytoi kauden 2014–2015 aikana myös HIFK:n SM-liigajoukkueessa, jossa hän pelasi ensimmäisen ottelunsa 15. tammikuuta 2015 vieraissa Espoo Bluesia vastaan. Saarelainen merkittiin HIFK:n nelosketjun oikeaan laitaan Robert Leinon ja Toni Leinosen viereen. Hän sai ottelussa jääaikaa 10.50 minuuttia. Saarelainen teki siinä myös liigauransa avausmaalin, joka tasoitti ottelun 4–4:ään ajassa 54.51 ja vei HIFK:n jatkoerään. Hän pääsi myös ampumaan joukkueesta ensimmäisenä voittomaalikilpailussa, mutta Saarelainen jäi ilman maalia ja HIFK hävisi kisan lopulta 1–0. Hän pelasi kauden aikana kaksi SM-liigaottelua.

Toukokuussa 2015 Saarelainen solmi kolmivuotisen SM-liigasopimuksen HIFK:n kanssa. Kausi 2015–2016 oli hänen varsinainen tulokaskautensa SM-liigassa ja se toi 31 runkosarjaottelussa tehot 5+3=8. Saarelainen ei kuitenkaan saanut peliaikaa SM-liigan pudotuspeleissä. Hän voitti kauden päätteeksi SM-hopeaa. Kuudessa Mestarien liigan ottelussa Saarelainen jäi ilman tehopisteitä. Hän pelasi kauden aikana myös kahdeksan ottelua lainalla Mestis-joukkue Kiekko-Vantaassa.

Kaudella 2016–2017 Saarelainen pelasi HIFK:ssa varsin pienessä roolissa 22 runkosarjaottelua tehopistein 2+1=3 ja kuusi CHL-ottelua tehden yhden maalin. Hän haki pelituntumaa myös yhteensä yhdeksän Mestis-ottelun verran Kiekko-Vantaasta ja Rovaniemen Kiekosta. Siirtorajan kynnyksellä, helmikuussa 2017 HIFK lainasi Saarelaisen ja Panu Miehon loppukaudeksi KooKoohon, josta vastaavasti loppukauden sopimuksilla HIFK:hon siirtyivät Kai Kantola, Jarkko Malinen ja Ryan O’Connor.

Kaudeksi 2017–2018 Saarelainen siirtyi KeuPa HT:hen Rauman Lukon 1+2-vuotisella sopimuksella kiinnittämänä sopimuspelaajana. Hän pelasi Lukossa harjoitusotteluita, mutta Saarelainen pelasi koko sarjakauden kuitenkin KeuPan vahvuudessa. Hän oli tehoilla 25+24=49 joukkueen toiseksi paras pistemies Markus Jokisen jälkeen. Saarelainen sijoittui koko Mestiksen maalipörssissä kolmanneksi ja jakoi pistepörssin kuudennen sijan kolmen muun pelaajan kanssa. Mestiksen siirtotakarajalla, helmikuussa 2018 Lukko purki hänen sopimuksessaan olleen option. Saarelainen jatkoi kuitenkin seuran lainapelaajana KeuPassa kauden loppuun ja hän voitti Mestiksen mestaruuden.

Saarelainen palasi kaudeksi 2018–2019 vuoden mittaisella sopimuksella Kiekko-Vantaan riveihin. Hänet nimettiin joukkueen varakapteeniksi. Saarelainen teki kauden 12 ensimmäiseen otteluun tehot 12+10=22, joilla hän johti koko Mestiksen piste- ja maalipörssiä. Saarelainen valittiin sarjan lokakuun 2018 kuukauden pelaajaksi sekä kuukauden kentälliseen. Hänet valittiin myös tammikuun 2019 kuukauden kentälliseen. Saarelainen voitti lopulta koko runkosarjan piste- (Jouni Rinne -palkinto) ja maalipörssin (Kai Nurminen -palkinto) tehoilla 36+30=66. Hänestä tuli Mestiksen historian ensimmäinen pistepörssin voittaja, jonka joukkue jäi pudotuspelien ulkopuolelle. Saarelainen rikkoi myös Kiekko-Vantaan Mestis-historian yhden kauden runkosarjan piste- ja maaliennätyksen. Hän teki kauden aikana kolme kypärätemppua ja Saarelaisen pisteputki oli parhaimmillaan 15 ottelun mittainen. Hänet palkittiin kauden päätteeksi Mestiksen parhaana pelaajana Kultaisella kiekolla, parhaana hyökkääjänä Mika Helkearo -palkinnolla sekä valittiin ensimmäiseen tähdistökentälliseen. Lisäksi pelaajat äänestivät Saarelaisen Veikkauksen Kultainen kypärä -kilpailun voittajaksi.

Kaudeksi 2019–2020 Saarelainen siirtyi kaksivuotisella sopimuksella Pelicansin SM-liigajoukkueeseen. Hänellä oli alkukaudella vaikeuksia mahtua kokoonpanoon ja Saarelainen pelasi myös Mestis-joukkue Heinolan Peliitoissa lainalla neljä Suomen Cupin ottelua. Saarelainen ei myöskään vastannut pisteiden valossa häneen kohdistuneisiin odotuksiin, mutta Saarelainen teki lopulta 40 runkosarjaottelussa SM-liigan yhden kauden piste-ennätyksensä tehoilla 5+5=10. Hänen kauteensa mahtui myös yli kuukauden mittainen poissaolo, kun Saarelainen loukkaantui tammikuussa 2020 blokkasi kaksi KooKoon laukausta. Mestarien liigassa hän jakoi Pelicansin sisäisen tehotilaston voiton Juhamatti Aaltosen kanssa lukemalla +2. Saarelainen jäi joukkueessa lopulta pieneen rooliin, pelasi useimmiten nelosketjussa ja joutui ajoittain myös kokoonpanon ulkopuolelle. Hän pelasi kaudella 2020–2021 vain 22 runkosarjaottelua tehopistein 1+2=3, kunnes Saarelaisen kausi päättyi helmikuussa 2021 jouduttuaan HIFK:n Johan Motinin polvitaklauksen kohteeksi. Hänen vammansa vaati leikkaushoitoa. Motin asetettiin teostaan viiden ottelun mittaiseen pelikieltoon.

Saarelainen palasi kaudeksi 2021–2022 vuoden mittaisella sopimuksella Kiekko-Vantaan Mestis-joukkueeseen. Hänen sopimukseensa sisältyy optio siirtyä sekä SM-liigaan että ulkomaille. Saarelainen johti joukkueen sisäistä pistepörssiä tehoilla 7+18=25, kunnes vuoden 2022 vaihteessa hän käytti sopimuksessaan olleen ulkomaanoption ja Saarelaisen sopimus Kiekko-Vantaan kanssa purettiin. Muutamaa päivää myöhemmin hänen vahvistettiin siirtyvän loppukauden kattavalla sopimuksella Puolan Polska Hokej Ligan GKS Katowiceen. Saarelainen voitti kauden päätteeksi Puolan-mestaruuden.

Kaudeksi 2022–2023 Saarelainen siirtyi vuoden mittaisella sopimuksella Tanskan Metal Ligaenin Rødovre Mighty Bullsiin.

### Maajoukkueura

Saarelainen on pelannut neljä nuorten ja 15 poikien maaottelua.

Muuta
-----

Saarelainen on koulutukseltaan merkonomi.

Tilastot
--------

|   |   | Runkosarja |   | Pudotuspelit |   | Palkinnot |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM |   |   |   |   |   |   |
| 2011–2012 | HIFK | A-SM | 16 | 3 | 1 | 4 | 0 | – | – | – | – | – |
| 2012–2013 | HIFK | A-SM | 48 | 17 | 12 | 29 | 18 | 5 | 0 | 3 | 3 | 2 |
| 2013–2014 | HIFK | A-SM | 48 | 22 | 16 | 38 | 18 | 5 | 1 | 0 | 1 | 2 |
| 2014–2015 | HIFK | A-SM | 35 | 26 | 11 | 37 | 26 | 3 | 1 | 3 | 4 | 4 |
|  | HIFK | SM-liiga | 2 | 1 | 0 | 1 | 0 | – | – | – | – | – |
| 2015–2016 | HIFK | A-SM | 9 | 5 | 2 | 7 | 6 | 2 | 2 | 2 | 4 | 2 |
|  | HIFK | SM-liiga | 31 | 5 | 3 | 8 | 2 | – | – | – | – | – |
|  | Kiekko-Vantaa | Mestis | 8 | 1 | 3 | 4 | 2 | – | – | – | – | – |
| 2016–2017 | HIFK | SM-liiga | 22 | 2 | 1 | 3 | 2 | – | – | – | – | – |
|  | Kiekko-Vantaa | Mestis | 1 | 0 | 1 | 1 | 0 | – | – | – | – | – |
|  | RoKi | Mestis | 8 | 1 | 3 | 4 | 2 | – | – | – | – | – |
|  | KooKoo | SM-liiga | 9 | 0 | 3 | 3 | 0 | – | – | – | – | – |
| 2017–2018 | KeuPa HT | Mestis | 50 | 25 | 24 | 49 | 28 | 14 | 5 | 3 | 8 | 33 |
| 2018–2019 | Kiekko-Vantaa | Mestis | 50 | 36 | 30 | 66 | 10 | – | – | – | – | – | Ykköstähdistö |
| 2019–2020 | Pelicans | SM-liiga | 40 | 5 | 5 | 10 | 10 | – | – | – | – | – |
| 2020–2021 | Pelicans | SM-liiga | 22 | 1 | 2 | 3 | 2 | – | – | – | – | – |
| 2021–2022 | Kiekko-Vantaa | Mestis | 27 | 7 | 18 | 25 | 14 | – | – | – | – | – |
|  | GKS Katowice | Puola | 9 | 1 | 5 | 6 | 2 | 16 | 3 | 1 | 4 | 0 |
| 2022–2023 | Rødovre Mighty Bulls | Tanska | 46 | 16 | 15 | 31 | 8 | – | – | – | – | – |
| 5 kautta | yhteensä | SM-liiga | 126 | 14 | 14 | 28 | 16 | – | – | – | – | – |
| 5 kautta | yhteensä | Mestis | 144 | 70 | 79 | 149 | 56 | 14 | 5 | 3 | 8 | 33 |

Lähteet
-------

* Miro-Pekka Saarelainen The Internet Hockey Databasessa (englanniksi)
* Miro-Pekka Saarelainen Eurohockey-sivustolla (englanniksi)
* Miro-Pekka Saarelainen *Elite Prospects*. Everysport Media Group AB.  (englanniksi)

### Viitteet

1. 1 2  Määttä, Arto: Pelicansin pelaaja-arviot 2020−21: Edellisen kauden pettymys pyyhittiin Lahdessa pois Björnisen ja Laschin johdolla *Jatkoaika.com*.  30.4.2021. Jatkoaika r.y. Viitattu 26.5.2021.
2. 1 2 3 4 5 6 7 8 9 10  Miro-Pekka Saarelainen *Elite Prospects*. Everysport Media Group AB.  (englanniksi)
3. ↑  Elite Prospects - HIFK U18 *eliteprospects.com*. Everysport Media Group AB. Viitattu 17.4.2019. (englanniksi)
4. ↑  Elite Prospects - HIFK U18 *eliteprospects.com*. Everysport Media Group AB. Viitattu 17.4.2019. (englanniksi)
5. ↑  Elite Prospects - U18 SM-sarja Stats 2011-2012 *eliteprospects.com*. Everysport Media Group AB. Viitattu 17.4.2019. (englanniksi)
6. ↑  Elite Prospects - HIFK U20 *eliteprospects.com*. Everysport Media Group AB. Viitattu 17.4.2019. (englanniksi)
7. ↑  Elite Prospects - HIFK U20 *eliteprospects.com*. Everysport Media Group AB. Viitattu 17.4.2019. (englanniksi)
8. ↑  Elite Prospects - U20 SM-liiga Stats 2013-2014 *eliteprospects.com*. Everysport Media Group AB. Viitattu 17.4.2019. (englanniksi)
9. ↑  Elite Prospects - HIFK U20 *eliteprospects.com*. Everysport Media Group. Viitattu 17.4.2019. (englanniksi)
10. ↑  Elite Prospects - U20 SM-liiga Stats 2014-2015 *eliteprospects.com*. Everysport Media Group AB. Viitattu 17.4.2019. (englanniksi)
11. 1 2  Ikonen, Petteri: Nuorten SM: HIFK:n Miro-Pekka Saarelaisesta kuukauden pelaaja *Leijonat.fi*.  15.1.2015. Suomen Jääkiekkoliitto – Finlands Ishockeyförbund ry.  Arkistoitu 5.11.2014. Viitattu 31.10.2014.
12. ↑  Kokoonpanot *liiga.fi*.  15.1.2015. Jääkiekon SM-liiga Oy. Viitattu 21.4.2020.
13. ↑  Ottelutilastot *liiga.fi*.  15.1.2015. Jääkiekon SM-liiga Oy. Viitattu 15.1.2015.
14. ↑  Otteluseuranta *liiga.fi*.  15.1.2015. Jääkiekon SM-liiga Oy. Viitattu 15.1.2015.
15. ↑  HIFK sopimukseen A-junioriensa kapteenin kanssa *Jatkoaika.com*.  20.5.2015. Jatkoaika r.y. Viitattu 21.5.2015.
16. ↑  KooKoo ja HIFK vaihtoivat pelaajia − nuoria hyökkääjiä vastineeksi kärkipelaajista *Jatkoaika.com*.  12.2.2017. Jatkoaika r.y. Viitattu 12.2.2017.
17. ↑  Saarelainen ja Mesikämmen suuntaavat Lukon riveihin *Jatkoaika.com*.  25.4.2017. Jatkoaika r.y. Viitattu 26.4.2017.
18. ↑  Elite Prospects - Mestis Stats 2017-2018 *eliteprospects.com*. Everysport Media Group AB. Viitattu 17.4.2019. (englanniksi)
19. ↑  Mäkeläinen, Kimmo: Mesikämmen ja Väyrynen loppukaudeksi Raumalle - Lukko purki kahden pelaajan optiot *ls24.fi*.  16.2.2018. Marva Media Oy. Viitattu 18.4.2018.
20. ↑  Roivas, Mikko: Kiekko-Vantaalle maukas paluumuuttaja - Saarelainen vahvistamaan hyökkäystä *Jatkoaika.com*.  9.5.2018. Jatkoaika r.y. Viitattu 28.5.2018.
21. ↑  Niemimaasta Kiekko-Vantaan kapteeni *kiekko-vantaa.fi*.  17.9.2018. Kiekko-Vantaa Oy. Viitattu 21.9.2018.
22. ↑  Kiekko-Vantaan Miro-Pekka Saarelainen Mestiksen kuukauden pelaaja *mestis.fi*.  1.11.2018. Suomen Jääkiekkoliitto – Finlands Ishockeyförbund ry.  Arkistoitu 5.12.2018. Viitattu 2.11.2018.
23. ↑  Mestiksen kuukauden kentällinen valittu *mestis.fi*.  1.11.2018. Suomen Jääkiekkoliitto – Finlands Ishockeyförbund ry.  Arkistoitu 5.12.2018. Viitattu 2.11.2018.
24. ↑  Mestiksen tammikuun kentällinen valittu - nämä kuusi pelaajaa vakuuttivat tammikuussa *mestis.fi*.  1.2.2019. Suomen Jääkiekkoliitto – Finlands Ishockeyförbund ry.  Arkistoitu 4.2.2019. Viitattu 4.2.2019.
25. ↑  Miettinen, Miska: Uskomatonta ylivoimaa! Liigaan suuntaavan Mestis-tähden meriitit saavat haukkomaan henkeä *suomikiekko.com*.  17.3.2019. Nordic Sport Media. Viitattu 17.4.2019.
26. ↑  Seppä, Lassi: Mestis-kauden palkinnot jakoon − K-Vantaa-hyökkääjä valittiin parhaaksi pelaajaksi *Jatkoaika.com*.  29.4.2019. Jatkoaika r.y. Viitattu 30.4.2019.
27. ↑  Pelicansille maalivahti Pohjois-Amerikasta - hyökkäykseen viisi uutta vahvistusta *Jatkoaika.com*.  17.4.2019. Jatkoaika r.y. Viitattu 17.4.2019.
28. ↑  Luhtakallio, Toni: Pelaaja-arviot 2019−20: 52 yrittäjää, viisi kiitettävää suoritusta − Pelicansin kausi oli yhtä turbulenssia *Jatkoaika.com*.  19.3.2020. Jatkoaika r.y. Viitattu 16.4.2020.
29. ↑  Elite Prospects - Pelicans *eliteprospects.com*. Everysport Media Group AB. Viitattu 21.4.2020. (englanniksi)
30. ↑  Rämänen, Antti: Tämä taklaus päätti SM-liigahyökkääjän kauden – toinen telottu Pelicans-pelaaja jatkotutkimuksiin *MTVuutiset.fi*.  22.3.2021. Telia Company AB. Viitattu 26.5.2021.
31. ↑  Tuttu maalitykki tarttui Kiekko-Vantaan haaviin − Miro-Pekka Saarelainen palaa lohipaitaan *Jatkoaika.com*.  1.7.2021. Jatkoaika r.y. Viitattu 1.7.2021.
32. ↑  Miro-Pekka Saarelainen siirtyy ulkomaille *kiekko-vantaa.fi*.  31.12.2021. Kiekko-Vantaa Hockey Oy. Viitattu 2.1.2022.
33. ↑  Nowy hokeista i trener w Gieksie *hokej.gkskatowice.eu*.  2.1.2022. GKS GieKSa Katowice S.A. Viitattu 4.1.2022. (puolaksi)
34. ↑  Miettinen, Miska: Kotimaa sai jäädä ensimmäistä kertaa: Liigassakin pelannut Mestiksen tykki siirtyi Puolaan *suomikiekko.com*.  5.1.2022. Nordic Sport Media. Viitattu 5.1.2022.
35. ↑  Rutineret finsk forward skifter til Rødovre *mightybulls.dk*.  23.6.2022. Rødovre Mighty Bulls ApS. Viitattu 23.6.2022. (tanskaksi)